**Kaunas dvigubina elektromobilių įkrovimo stotelių skaičių**

**Šiuo metu Kaune veikia 11 elektromobilių įkrovimo stotelių, o iki ateinančio pavasario šis skaičius bus padvigubintas. Tokį planą atidarydami dizaino apdovanojimą pelniusią stotelę pristatė Kauno miesto vadovai. Pirmuoju automobiliu, išbandžiusiu L. Sapiegos gatvėje įrengtą naujovę tapo „Tesla Model X“.**

„Miesto gatvėse pastebime vis daugiau elektromobilių. Todėl natūralu, kad įkrovimo stotelių poreikis auga ir toliau augs. Privatus verslas savose teritorijose mieste jau yra įrengęs 11 tokių aikštelių, o miestas artimiausiu metu planuoja įrengti dar tiek pat. Planuojame, kad dar iki šių metų galo pilnai funkcionuos 5 naujos įkrovimo aikštelės, o likusios pradės veikti kitų metų pradžioje. Krovimas yra visiškai nemokamas“, - pabrėžė Kauno mero pavaduotojas Andrius Palionis.

L. Sapiegos gatvėje įrengtoje įkrovimo stotelėje vienu metu baterijas įkrauti gali du elektromobiliai. Likusios devynios 22 kilovatų galios stotelės bus išdėstytos centrinėje miesto dalyje ir aplink visuomenės traukos objektus: šalia Klinikų, Kauno pilies automobilių stovėjimo aikštelėje, prie Lietuvos zoologijos sodo, Nemuno saloje prie „Žalgirio“ arenos ir bendrovės „Kauno autobusai“ teritorijoje. Tuo tarpu prekybos centro „Akropolis“ stovėjimo aikštelėje prie Karmelitų bažnyčios bus įrengta net 50 kilovatų galios stotelė.

„Ši stotelė šįmet laimėjo Vokietijos prestižinį „Red Dot“ dizaino apdovanojimą. Džiugu, kad galime įgyvendinti tokias idėjas ir Lietuvoje, kurios yra konkurencingos ir vertinamos pasaulyje“ , - sakė „Tesla Model X“ vairuojantis verslininkas Vladas Lašas.

Pasak bendrovės „Elinta“ vadovo Vytauto Jokužio, pirmoji elektromobilių įkrovimo stotelė Kaune pastatyta prieš 11 metų, tačiau vėliau procesas sulėtėjo.

“Elektromobiliai yra mūsų ateitis. Kiekvienas miestietis nori, kad aplinka būtų švaresnė, o vairuotojai nori, kad jų automobiliams nereiktų techninio aptarnavimo ir jie gerai važiuotų. Tad vienintelė išeitis yra elektra“, - pabrėžė V. Jokužis.

Be privačiomis lėšomis ir miesto iniciatyvą įrengiamų stotelių, šiuo metu ilgalaikio stovėjimo zonose įrengta 14 lėto krovimo elektromobilių prieigų. Šios stotelės vykdo elektrinių transporto priemonių krovimą iki 3,5 kW.

Ryšių su visuomene skyriaus informacija